VENDIM
Nr. 17, datë 6.2.2023

MBI NJË NDRYSHIM NË VENDIMIN E BORDIT TË ERE-s NR. 146, DATË 10.9.2020, “MBI LICENCIMIN E SHOQËRISË “SEKA HYDROPOWER” SHPK, NË VEPRIMTARINË E PRODHIMIT TË ENERGJISË ELEKTRIKE NGA HEC-et “SEKË”, ME KAPACITET TË INSTALUAR 12667 kw DHE “ZAIS”, ME KAPACITET TË INSTALUAR 2295 kw, ME KAPACITET TOTAL TË INSTALUAR 14962 kw”

Në mbështetje të nenit 16 dhe nenit 43, pika 1, të ligjit nr. 43/2015, “Për sektorin e energjisë elektrike”, i ndryshuar; nenit 451, germat “a” dhe “ç”, të ligjit nr. 8116, datë 29.3.1996, “Kodi i Procedurës Civile të Republikës së Shqipërisë”; nenit 67 dhe nenit 113, të ligjit nr. 44/2015, “Kodi i Procedurave Administrative të Republikës së Shqipërisë”; nenit 15 të rregullores “Për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 3.9.2016, si dhe pikës 5, germa “b”, të kushteve të licencës për prodhimin e energjisë elektrike, miratuar me vendimin e Bordit të ERE-s nr. 99, datë 17.6.2016, Bordi i ERE-s, mbasi shqyrtoi relacionin e përgatitur nga drejtoritë teknike nr. 369/2 prot., datë 3.2.2023, “Mbi një ndryshim në vendimin e Bordit të ERE-s nr. 146, datë 10.9.2020, “Mbi licencimin e shoqërisë “Seka Hydropower” sh.p.k., në veprimtarinë e prodhimit të energjisë elektrike nga HEC-et “Sekë”, me kapacitet të instaluar 12667 kw dhe “Zais”, me kapacitet të instaluar 2295 kw, me kapacitet total të instaluar 14962 kw”, 
konstatoi se:
- Bordi i ERE-s, me vendimin nr. 146, datë 10.9.2020, vendosi të licencojë shoqërinë “Seka Hydropower” sh.p.k., në veprimtarinë e prodhimit të energjisë elektrike nga HEC-et: “Sekë” me kapacitet të instaluar 12667 kw dhe “Zais”, me kapacitet të instaluar 2295 kw, me kapacitet total 14962 kw, për një afat 28-vjeçar.
- Vendimi i Bordit të ERE-s, sipërcituar, është ankimuar gjyqësisht pranë Gjykatës Administrative të Shkallës së Parë Tiranë nga ana e palëve paditëse “B. P. etj.”, e cila me vendimin nr. 49, datë 18.1.2020, vendosi, ndër të tjera: 2. Shfuqizimin e pjesshëm të aktit administrativ, vendim nr. 146, datë 10.9.2020, të Entit Rregullator të Energjisë për licencimin e shoqërisë “Seka Hydropower” sh.p.k., në veprimtarinë e prodhimit të energjisë elektrike nga HEC “Zais” me kapacitet të instaluar 2295 kw; dhe 3. Rrëzimin e padisë për pjesën tjetër të objektit të kërkimit si të pabazuar në ligj dhe në prova.
- Pas ankimit të shoqërisë “Seka Hydropower” sh.p.k., ERE dhe Avokaturës së Shtetit pranë Gjykatës Administrative të Apelit, kjo e fundit vendosi lënien në fuqi të vendimit nr. 49, datë 18.1.2021, të Gjykatës Administrative të Shkallës së Parë Tiranë, vendim ky, i cili u rekursua në Gjykatën e Lartë prej palëve të sipërcituara.
- Pas vendimmarrjes nga ana e Gjykatës Administrative të Apelit, Bordi i ERE-s, me vendimin nr. 29, datë 14.2.2022 vendosi ndryshimin e pjesshëm të përkohshëm të vendimit të Bordit të ERE-s nr. 146, datë 10.9.2020, “Mbi licencimin e shoqërisë ‘Seka Hydropower’ sh.p.k., në veprimtarinë e prodhimit të energjisë elektrike nga HEC-et “Sekë”, me kapacitet të instaluar 12667 kw dhe “Zais”, me kapacitet të instaluar 2295 kw, me kapacitet total të instaluar 14962 kw.
- Në vijim të vendimmarrjes së mësipërme, shoqëria “Seka Hydropower” sh.p.k., kërkoi rishikimin dhe pezullimin e këtij vendimi duke argumentuar se HEC “Zais” nuk ndodhet brenda zonave të mbrojtura, sipas hartave të publikuara në vendimin e Këshillit të Ministrave (VKM) nr. 59, datë 26.1.2022, “Për miratimin e ndryshimit të statusit dhe të sipërfaqes së ekosistemeve natyrore Park Kombëtar (kategoria II) të zonave të mbrojtura mjedisore” dhe se vendimmarrja e Bordit të ERE-s nr. 29/2022, do t’i shkaktonte shoqërisë një dëm ekonomik të konsiderueshëm.
- Bordi i ERE-s, me vendimin nr. 39, datë 10.3.2022 vendosi të pranojë shqyrtimin e kërkesës së shoqërisë “Seka Hydropower” sh.p.k., për rishikimin e vendimit të Bordit të ERE-s nr. 29, datë 14.2.2022, duke i lënë shoqërisë, në cilësinë e palës së interesuar, që brenda 20 (njëzet) ditëve kalendarike nga marrja dijeni, të depozitonte në ERE aktin përkatës të ekspertimit ose çdo dokument tjetër të hartuar nga persona të licencuar të fushës, ku të vërtetohet se bazuar në përcaktimet e VKM-së nr. 59, datë 26.1.2022, HEC “Zais” ndodhet jashtë zonave të mbrojtura.
- Kolegji Administrativ i Gjykatës së Lartë, me vendimin nr. 19, datë 25.2.2022, vendosi pranimin e kërkesave të paraqitura nga ERE (përfaqësuar nga Avokatura e Shtetit) dhe shoqëria “Seka Hydropower” sh.p.k., si dhe pezullimin e ekzekutimit të vendimit nr. 599 (86-2021-671), datë 10.11.2021, të Gjykatës Administrative të Apelit.
- Referuar vendimit të mësipërm të Kolegjit Administrativ të Gjykatës së Lartë, Bordi i ERE-s, ndër të tjera, me vendimin nr. 39/2022, vendosi pezullimin e zbatimit të vendimit të Bordit të ERE-s nr. 29, datë 14.2.2022, “Mbi ndryshimin e pjesshëm të përkohshëm të vendimit të Bordit të ERE-s nr. 146, datë 10.9.2020, “Mbi licencimin e shoqërisë ‘Seka Hydropower’ sh.p.k., në veprimtarinë e prodhimit të energjisë elektrike nga HEC-et ‘Sekë’, me kapacitet të instaluar 12667 kw dhe ‘Zais’, me kapacitet të instaluar 2295 kw, me kapacitet total të instaluar 14962 kw”.
- Në vijim, me vendimin nr. 96, datë 9.5.2022, Bordi i ERE-s, pas depozitimit nga ana e shoqërisë “Seka Hydropower” sh.p.k., të sa lënë detyrë në plotësim të kushtit 2, të vendimit të Bordit të ERE-s nr. 39/2022, ku nëpërmjet dokumentacionit të nënshkruar nga ekspertë të fushës konfirmohej se HEC-et “Seka” dhe “Zais” ndodheshin jashtë zonave të mbrojtura mjedisore referuar VKM-së nr. 59, datë 26.1.2022, e po ashtu vendimit të Gjykatës së Lartë, vlerësoi pranimin e kërkesës së shoqërisë për rishikimin e vendimit të Bordit të ERE-s nr. 29/2022, duke e shfuqizuar atë për arsye se kishte rënë shkaku për të cilin u mor ky vendim, çka e ktheu subjektin në gjendjen e mëparshme, sikurse licencuar me vendimin e Bordit të ERE-s nr. 146, datë 10.9.2020.
- Kolegji Administrativ i Gjykatës së Lartë, me vendimin nr. 00-2022-3410, datë 24.11.2022, vendosi përfundimisht “Mospranimin e rekursit të palës së paditur Shoqëria ‘Seka Hydropower’ sh.p.k., Enti Rregullator i Energjisë dhe Avokaturës së Shtetit, Zyra Vendore, Tiranë, kundër vendimit nr. 559 (86-2021-671), datë 10.11.2021, të Gjykatës Administrative të Apelit”.
- ERE-s i është vënë në dispozicion vendimi nr. 00-2022-3410, datë 24.11.2022 i zbardhur, nëpërmjet shkresës së Gjykatës së Lartë të protokolluar në ERE me nr. 369/1 prot., datë 26.1.2023.
- Kodi i Procedurës Civile, në nenin 451, germa “a”, ka parashikuar se: “vendimi që ka marrë formë të prerë është i detyrueshëm për palët”, ndërsa germa “ç” e po këtij neni, parashikon se: “një vendim i gjykatës merr formë të prerë kur është lënë në fuqi, ndryshuar ose është pushuar gjykimi në shkallë të dytë”.
- Neni 67 i Kodit të Procedurave Administrative, parashikon, se: “përveçse kur ligji parashikon shprehimisht një organ tjetër, ekzekutimi i detyrueshëm është në kompetencën e organit publik që ka nxjerrë aktin fillestar, pavarësisht nëse ai është ndryshuar apo zëvendësuar nga organi epror, si pasojë e ankimit administrativ, apo nga gjykata”. 
- Gjithashtu, në nenin 113 të Kodit të Procedurave Administrative është parashikuar mundësia e shfuqizimit të plotë apo të pjesshëm të një akti, me nismën e vet organit që e ka nxjerrë, duke përcaktuar dhe formën ligjore të këtij ndryshimi të aktit, e cila duhet të bëhet me një akt të ri me shkrim. 
- Në nenin 43, pika 1, të ligjit nr. 43/2015, “Për sektorin e energjisë elektrike”, i ndryshuar, dhe në pikën 5.1, germa “b”, të kushteve të licencës për prodhimin e energjisë elektrike, miratuar me vendimin e Bordit të ERE-s nr. 99, datë 17.6.2016, është përcaktuar se ERE modifikon një licencë, me nismën e saj në bazë të një vendimi gjyqësor të formës së prerë.
- Për sa parashtrohet më lart, dhe për qëllime të unifikimit të praktikës me sa vendosur nga Gjykata e Lartë, vlerësohet të bëhet ndryshimi i pjesshëm i vendimit të licencimit të shoqërisë “Seka Hydropower” sh.p.k., nr. 146, datë 10.9.2020 dhe shoqërisë t’i lëshohet licenca me ndryshimet përkatëse. 
Për gjithë sa më sipër, Bordi i ERE-s

VENDOSI:

1. Në pikën 1, të vendimit të Bordit të ERE-s nr. 146, datë 10.9.2020, hiqen fjalët:
1. ... dhe “Zais” me kapacitet të instaluar 2295 kw, me kapacitet total 14962 kw”.
2. Çdo akt tjetër i ERE-s që bie në kundërshtim me përcaktimet e pikës 1 të vendimit si më sipër, shfuqizohet.
3. Drejtoria e Licencimit, Autorizimeve dhe Mbikëqyrjes të njoftojë shoqërinë “Seka Hydropower” sh.p.k., Av. Dorina Ndreka, Ministrinë e Infrastrukturës dhe Energjisë, Operatorin e Sistemit të Transmetimit (OST) sh.a. dhe Furnizuesin e Tregut të Lirë (FTL) sh.a. 
Ky vendim hyn në fuqi pas botimit në Fletoren Zyrtare.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

KRYETAR
Petrit Ahmeti


